Moet my kinders my aftreegeld erf? | Netwerk24
Deur Vida Booysen 11 Julie 2018 05:00
Baie mense wat aftree verkies die opsie van ’n lewende annuïteit omdat hulle graag wil hê die kapitaal moet ná hul dood vir die nageslag behoue bly.
Hierdie voorneme word edel en opreg bedoel, maar beleggers vergeet dikwels die doel van aftreekapitaal, sê Marthinus van der Nest, hoof van kleinhandelverspreiding van Sanlam Investments.
Hy is een van die gassprekers op Volksblad, Jenwil BlouSter Finansiële Adviesdienste, Sanlam en Radio Rosestad se Aftreekongres op 16 Augustus.
“ ’n Mens spaar jou lewe lank om geld bymekaar te maak sodat ’n inkomste vir die oudag aangekoop kan word, maar wanneer dié dag aanbreek, word vererwing na die nageslag skielik ’n groot oorweging.”
Indien die belegger voldoende kapitaal bymekaargemaak het en die inkomstebehoefte regverdig ’n nalatenskap uit die pensioengeld, is dit goed so.
“Die realiteit is egter dat die meeste mense veels te min spaar om net in hul eie behoefte tot afsterwe te voorsien, laat staan nog om iets vir hul nageslag oor te laat.”
Die probleem word vererger omdat mense al hoe langer leef en soms noodgedwonge verplig word om vroeër af te tree as wat hulle beplan het – met meer druk op hul aftreekapitaal.
“Mense moet hul prioriteite hersien en aanvaar dat pensioengeld bedoel is om vir jou en jou gade (waar van toepassing) lewenslank van ’n inflasieaangepaste inkomste te voorsien,” sê Van der Nest.
Die eerste grafiek hier onder projekteer die inkomstevlak van ’n paar wat albei 65 jaar oud is. ’n Jaarlikse inkomste van 4,9% van hul belegging, wat jaarliksmet inflasie toeneem, is gebruik op ’n belegging van R5 miljoen. Indien een of albei van die gades ouer word as 85, sal die vererfbare kapitaal uitgeput raak.
In die tweede tabel vertel die inflasieaangepaste waarde van die kapitaal egter ’n ander storie, wat daarop dui dat beleggers op inkomste, eerder as op vererfbare kapitaal, moet fokus.
“Hiermee word nie bedoel dat lewende annuïteite nie meer ’n plek het nie. Inteendeel, deur gebruik te maak van ’n lewende annuïteit met ’n soort waarborg as kombinasie, kan beleggers inkomste-sekerheid kry sonder om totale verlies aan kapitaal by afsterwe te ervaar,” sê Van der Nest.
Die laaste grafiek wys hoe dieselfde beleggers hul R5 miljoen verdeel met 70% in ’n lewende annuïteit en 30% in Glacier se Beleggingsgekoppelde Lewenslange Inkomsteproduk (ILLI). Met dié produk word daar ’n waarborg op die inkomste gegee, maar ná die langslewende se dood sal dié komponent nie vererf nie. As een van die gades egter ouer word as byvoorbeeld 85, is daar beskerming van die inkomste.
Die aftreekongres word op 16 Augustus om 17:00 by Summerwood Country Estate buite Bloemfontein gehou. Toegang is gratis, maar besprekings is noodsaaklik. Bel Caren Eigelaar van Jenwil BlouSter by 051 447 0463 of stuur ’n e-pos aan office@jenwil.co.za.
Meer oor: Sanlam | Aftrede